Hvis forventningerne ikke var store nok i forvejen, så kan Emmelie de Forest på lørdag meget vel indtage scenen i Malmø, som en historisk stor favorit i det internationale Melodi Grand Prix.

Det danske bidrag strøg gennem semifinalen, og overbeviste endnu flere om at 'Only Teardrops' kommer til at udløse danske glædestårer i finalen.

Bookmakerne valgte, på baggrund af øget omsætning på det danske bidrag efter første semifinale, at nedjustere odds yderligere, så man nu kigger forgæves efter nogen, der vil give bare dobbelt op på indskuddet.

Flere steder er Emmelie de Forest nu endnu oppe i et historisk lavt odds på en favorit til et Melodi Grand Prix. Sidste år var svenske Loreen bookmakernes store kæledægge til finalen, men hun lå oppe i to gange pengene, og går man tilbage til 2009, hvor norske Alexander Rybak var storfavorit og fejede al modstand af banen med 'Fairytale', så lå han også den gang lige omkring to gange pengene.

- Uden at ville lægge hovedet på blokken og kalde Emmelie de Forest for alle tiders største favorit i forhold til det nuværende finaleformat på sangdysten, så er der ingen tvivl om, at hun er tæt på. Det er et uhørt lavt odds, der er ude lige nu. Selv med det forbehold, at der stadig mangler en semifinale. Afstanden til næststørste favorit, der er Norge, er ligeledes større rent oddsmæssigt end vi tidligere har været vant til, forklarer Unibets danske pressechef, Per Marxen, til Ekstra Bladet.

Hos Danske Spil ligger Emmelie de Forest i odds 1,85, hvilket skal sammenlignes med de 1,80, som Loreen blev spillet ned i lige op til sidste års finale.

- Loreen var umiddelbart den største favorit vi har set, så Emmelie de Forest er meget tæt på at blive historisk, forklarer Peter Emmike, der er oddssætter hos Danske Spil.

Ikke kun dansk begejstring

Ud over Norge vurderer bookmakerne, at det bliver Ukraine, der muligvis kan true den danske triumf. Mere end outsidere bliver de dog ikke. For det er ikke kun danskernes indsatser, der er med til at trække odds ned på det rød-hvide bidrag og op på de nærmeste konkurrenter.

- Det vælter ind med indsatser på Danmark fra hele verden. Over halvdelen af alle væddemål er sat på Emmilie de Forest, og efter den flotte præstation i semifinalen i går, virker det nærmest som en formalitet at Danmark vinder, konstaterer Frederik Skov fra Ladbrokes, hvor man dog aner lidt mere interesse for Ukraine og Norge efter at man valgte at justere odds op på deres bidrag op.

Samme vej er odds gået på spillebørsen Betfair, hvor kunderne selv udbyder odds. Norge ligger nu i ti gange pengene, mens Ukraine er oppe i mere end 12 gange pengene. Til sammenligning får man heller ikke her over to gange pengene på en dansk sejr.

Omsætningsmæssigt er det dog uden sammenligning overhovedet Danmark, der trækker flest indsatser.